stanford-oval/wikipedia huggingface dataset:
מדיסון
היסטוריה > הקמת העיר

מדיסון נוסדה בשנת 1836 על ידי השופט הפדרלי בדימוס ג'יימס דויין דוטי שרכש אדמת ביצה ויערות בטריטוריית ויסקונסין באזור מתוך כוונה לבנות עיר חדשה. דוטי קרא לעיר על שם ג'יימס מדיסון, הנשיא הרביעי של ארצות הברית, שמת באותה שנה.
באותה עת התכנס בית המחוקקים של הטריטוריה בעיר בלמונט, מתוך מטרה לבחור מקום לבירה העתידית. דוטי שכנע את בית המחוקקים לבחור במדיסון בשל מיקומה בחצי הדרך בין מילווקי לעיר פרירי דו שיין.
אבן הפינה של בניין הקפיטול הונחה בשנת 1837 והבנייה הסתיימה בשנת 1838. בשנת 1846 עדיין התגוררו במדיסון (שהייתה עדיין כפר) 626 תושבים.
כאשר ויסקונסין הפכה למדינה בשנת 1848 הפכה העיר לבירת המדינה.
מדיסון הפכה לעיר בשנת 1856. באותה עת התגוררו בעיר 6,863 תושבים.
היסטוריה > מלחמת האזרחים

בתקופת מלחמת האזרחים האמריקנית שימשה מדיסון מרכז צבאי של צבא האיחוד הפדרלי, והיו בה מחנות אימונים, בתי סוהר לשבויים, ובתי חולים צבאיים.
לאחר המלחמה הפכו מחנות הצבא לחלק מקמפוס אוניברסיטת ויסקונסין–מדיסון כיום עומד במקום אצטדיון מחנה רנדל, אשר נבנה בשנת 1917.
גאוגרפיה

שטחה של העיר 219.3 קמ"ר מתוכם 177.9 קמ"ר שטחי יבשה ו-41.5 קמ"ר שטחי מים (18.91%).
גאוגרפיה > אגמים

העיר מדיסון מכונה עיר ארבעה האגמים בשל האגמים:
אגם מנדוטה
אגם מונונה
אגם וינגרה
אגם וובסה
מרכזה של העיר ממוקם על חצי האי בין אגם מנדוטה ואגם מונונה.
האגמים מקושרים באמצעות נהר יאהארה לאגם קגונסה. בהמשך נשפך נהר היאהארה לנהר רוק ולנהר המיסיסיפי.
אוכלוסין

נכון לשנת 2009 מתגוררים בעיר 235,626 תושבים. בעיר נמצאים 89,019 משקי בית ו-42,462 משפחות.
צפיפות האוכלוסין בעיר היא 1,169.8 נפשות לקמ"ר.
השכלה

בעיר מדיסון נמצאת אוניברסיטת ויסקונסין–מדיסון וכן מכללת אדג'ווד והמכללה הטכנית האזורית של מדיסון. בשל מוסדות אלה מתגוררים בעיר כ-50,000 סטודנטים (כ-25% מאוכלוסיית העיר), מתוכם 40,000 לומדים באוניברסיטת ויסקונסין, אחת האוניברסיטאות הציבוריות הגדולות בארצות הברית.
תרבות

בשנת 1996 הגדיר מגזין מני את מדיסון כעיר בה איכות החיים הטובה ביותר בארצות הברית, בשל אחוזי האבטלה הנמוכים ותנאי המחיה הגבוהים.
הרחוב הראשי של העיר, רחוב סטייט, מקשר בין קמפוס אוניברסיטת ויסקונסין לבניין הקפיטול המדינתי ומהווה רחוב הבילויים והפנאי העיקרי של העיר. ברובו של רחוב זה מותרת רק תנועה של אוטובוסים ואופניים ונמצאים בו בתי קפה רבים.
בכיכר הקפיטול נערך מידי שבת בבוקר בעונות האביב והקיץ שוק האיכרים הגדול ביותר בארצות הברית. בערב נערכים קונצרטים בכיכר.
בשנת 2004 הגדיר מגזין מנס ג'ורנל את מדיסון כעיר "הבריאה ביותר במדינה" בשל תנאי המחיה, מסלולי האופניים הרבים בעיר והעובדה שמרבית תושבי העיר נוהגים לנוע ממקום למקום על אופניהם.
במדיסון פועלת התזמורת הסימפונית של מדיסון בניצוחו של ג'ון דה מיין, המופיעה דרך קבע במרכז אוברטור לאמנויות.
אתרים בעלי עניין

אתרים בעלי עניין המצויים בעיר הם בניין קפיטול מדינת ויסקונסין, ומרכז הכנסים מונונה טרס שתוכנן על פי תוכנית של האדריכל פרנק לויד רייט.
כלכלה

עיקר כלכלתה של מדיסון מתבססת על תעשיות עתירות ידע בעיקר בתחום הבריאות והביו טכנולוגיה.
על פי מגזין פורבס במדיסון אחוז בעלי דוקטור ברפואה לנפש הגבוה ביותר בארצות הברית (נכון לשנת 2004).
ערים תאומות

ניקרגואה מנגואה, ניקרגואה
איטליה מנטובה, לומברדיה, איטליה
קו הרקיע של מדיסון
אגם מונונה
משחק הוקי קרח במרכז קוהל
בניין הקפיטול
מכשיר טיגון בוואקום

מכשיר טיגון וואקום (באנגלית: Vacuum fryer) הוא מכשיר לטיגון עמוק השוכן בתוך תא ריק.
מאפיינים

מכשירי טיגון בוואקום מתאימים לעיבוד תפוחי אדמה באיכות נמוכה המכילים רמות סוכר גבוהות מהרגיל, מכיוון שלעיתים קרובות יש לעבד אותם באביב ובתחילת הקיץ לפני שתפוחי האדמה מהאסיף החדש יהיו זמינים. בטיגון בוואקום קל יותר לשמור על צבעים וטעמים טבעיים של המוצר המוגמר, בשל הטמפרטורות הנמוכות יותר של הטיגון (כ-130 מעלות צלזיוס), היווצרות חשד לסרטן אקרילאמיד נמוכה משמעותית מאשר בטיגונים אטמוספיריים סטנדרטיים, שבהם טמפרטורת הטיגון היא כ-170 מעלות צלזיוס. גם ספיגת השומן של המוצרים מדווחת כנמוכה יותר מאשר בטיגונים אטמוספיריים. בדרום מזרח אסיה (בעיקר בפיליפינים, תאילנד, סין ואינדונזיה) משתמשים בעיקר בטיגון ואקום מסוג אצווה (כמות מוגדרת קבועה) לייצור שבבי פירות. עם זאת, מכונות אלו מתאימות רק לחברות ייצור קטנות יחסית.
עקרון עבודה

מטגני ואקום עובדים על עיקרון של פיזיקה פשוטה: כשהלחץ יורד מתחת לזה של האטמוספירה הכללית, גם נקודת הרתיחה של המים יורדת מתחת ל-100 מעלות צלזיוס. כל הטיגונים בוואקום נועדו להשיג מטרה זו, כך שניתן לטגן מזונות רגישים לחום שהיו נשרפים בתהליך טיגון בשמן עמוק רגיל בטמפרטורות נמוכות יותר.
מטגנים בוואקום רציפים

עבור כמויות ייצור גדולות יותר, זמינים מטגני ואקום רציפים. במתקנים אלו מחבת הריק מותקנת בצינור ואקום מפלדת אל-חלד. הזנת המוצר הגולמי מתבצעת דרך מנעל אוויר סיבובי. בהתאם ליישום, המחבת עצמה מיועדת לעמוד במפרטי המוצר השונים. מסלול הובלה נע מוציא את המוצר המוגמר מהטיגון לכיוון מערכת ההזנה. תא נעילה ביציאה מצינור הריק מונע כניסת אוויר לאזור הריק, ומערכת מסלול נע לוקח את המוצר מאזור אחד למשנהו.
הוואקום נוצר על ידי משאבות ואקום, והמערכת כולה נשלטת באמצעות בקר לוגי הניתן לתכנות.
בטיגון אצווה, יש להחליף את שמן הטיגון לעיתים קרובות למדי מכיוון שהוא רגיש לשינויי טמפרטורה. מטגנים בוואקום רציפים מובילים לחיים ארוכים יותר של שמן הטיגון ולכן מורידים את עלויות הייצור. מטגנים בוואקום יכולים גם להפחית את תכולת השמן במזון מטוגן. כמות תכולת השמן המופחתת, בדרך כלל 3-1%, תלוי בסוג הטיגון ואקום.
לקריאה נוספת

רשימת מכשירי בישול
רשימת מזונות מטוגנים בשמן עמוק
ראו גם

Henry C. Dethloff, Stephen W. Searcy (2015). Engineering Agriculture at Texas A&M: The First Hundred Years. ISBN 978-1623492892. נבדק ב-8 בדצמבר 2016. {{cite book}}:  (עזרה)
הערות שוליים

1 2  Granda, C.; Moreira, R.g.; Tichy, S.e. (2004-10-01). "Reduction of Acrylamide Formation in Potato Chips by Low-temperature Vacuum Frying". Journal of Food Science (באנגלית). 69 (8): E405–E411. doi:10.1111/j.1365-2621.2004.tb09903.x. ISSN 1750-3841.
↑  Gupta, Abhishek; Choudhari, Amit; Kadaka, Taha; Rayar, Pavan (2019). "Design and Analysis of Vertical Vacuum Fryer". Proceedings of International Conference on Intelligent Manufacturing and Automation. Lecture Notes in Mechanical Engineering. pp. 133–149. doi:10.1007/978-981-13-2490-1_13. ISBN 978-981-13-2489-5.
↑  "91C-19 Vacuum frying of potato chips". 2012-03-11. אורכב מ-המקור ב-2012-03-11. נבדק ב-2016-12-08.
↑  "Airfryer, gezonder frituren - alle informatie op airfryervergelijken.nl". Airfryervergelijken.nl (בהולנדית). נבדק ב-2016-12-08.
↑  Journal of Food Engineering
Volume 55, Issue 2, November 2002, Pages 181-191,
"Vacuum frying of potato chips"
By Jagoba Garayo & Rosana Moreira,
Department of Biological and Agricultural Engineering, Texas A & M University, College Station - TX - 77843-2117, USA
Received 31 October 2001, Accepted 5 February 2002, Available online 12 March 2002.
https://doi.org/10.1016/S0260-8774(02)00062-6
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מכשיר טיגון בוואקום".
מריה בוריסובנה

מריה בוריסובנה מטבר (ברוסית: Мария Борисовна‏; 1442–1467) הייתה נסיכה גדולה של נסיכות מוסקבה אשתו הראשונה של איוואן השלישי הנסיך הגדול של מוסקבה.
מריה הייתה בתם של בוריס מטבר (רוסית:Ярослав Владимирович)(אנ') נסיך טבר ואנסטסיה אנדרבנה (ברוסית: Александра Васильевича).
מריה נשאה לאיוואן השלישי ב-1452. ב-1458 ילדה את בנה איוואן, המכונה "איוואן הצעיר", שהיה יורש העצר של איוואן השלישי.
מריה נפטרה ב-27 באפריל 1467, יש סוברים שהורעלה. נקברה בקתדרלה של מנזר העלייה לשמים בקרמלין.
מיכאיל שישקין

מיכאיל שישקין, 2006
מיכאיל פבלוביץ' שישקין (ברוסית: Михаил Павлович Шишкин; נולד ב-18 בינואר 1961) הוא סופר, מתרגם וחוקר ספרות רוסי, המתגורר מאז 1995 בשווייץ. שישקין זכה בהצלחה מסחרית והוא הסופר היחיד שזכה בכל שלושת הפרסים הספרותיים החשובים ברוסיה. הגרדיאן כינה אותו ב-2013 "הסופר הרוסי החי הגדול ביותר". במסגרת דברי ההסבר לפרסים הושוותה כתיבתו לכתיבתם של צ'כוב, נבוקוב, ג'ויס ובונין.
תולדות חייו

שישקין נולד במוסקבה ולמד אנגלית וגרמנית במכון הממשלתי הפדגוגי בעיר (Московский педагогический государственный университет). לאחר סיום לימודיו עבד כפועל פשוט, מורה, מתרגם ועיתונאי.
בשנת 1993 פורסם לראשונה סיפור קצר פרי עטו בשם "שיעור בקליגרפיה" בירחון הספרותי זנמיה (Знамя). מאז היה לתורם קבוע לירחון. באותה שנה ראה אור הרומן הראשון פרי עטו, "הכל נצפה בלילה אחד" (Всех ожидает одна ночь).
בשנת 1995 עבר עם להתגורר עם רעייתו פרנצ'יסקה בשווייץ, כיוון שלטענתו סופר או משורר כמו הרצן או גוגול יכול להתגורר בכל מקום.
בשנת 1999 ראה אור ספרו "תפיסת ישמעאל" שזכה בפרס בוקר הרוסי. בשנת 2000 פרסם ספר עיוני אותו כינה "מדריך ספרותי-היסטורי" על התפוצה הרוסית בשווייץ (Русская Швейцария), ספרו "יועזר" (Венерин Волос) משנת 2006 זכה בפרס הספר הגדול ובפרס רב המכר הלאומי ותורגם למספר שפות. במאי 2015 ראה אור באנגלית תרגום קובץ סיפוריו הקצרים "Calligraphy Lesson".
פרסים

פרס בוקר הרוסי על "תפיסת ישמעאל", 2000
פרס "הספר הגדול" (Большая книга) הרוסי על "יועזר", 2006
פרס רב המכר הלאומי על "יועזר", 2006
פרס בולשאיה קניגה על "פיסמובניק", 2011
פרס הספרות הבינלאומי הגרמני (Internationaler Literaturpreis – Haus der Kulturen der Welt) על התרגום לגרמנית של "יועזר"
ספרים פרי עטו > ספרות יפה

שיעור בקליגרפיה, סיפורים קצרים (1993)
הכל נצפה בלילה אחד / Всех ожидает одна ночь, רומן (1993)
המוזיקאי העיוור / Слепой музыкант, נובלה (1994)
תפיסת ישמעאל / Взятие Измаила, רומן (1999)
יועזר / Венерин Волос, רומן (2005)
פיסמובניק / Письмовник, רומן (2010)
בהיר וכהה, רומן (2014)
ספרים פרי עטו > ספרי עיון

שווייצריה הרוסית / Русская Швейцария, מדריך ספרותי-היסטורי (2000)
מונטרה-מיסולונגי-אסטפובו, בדרכי ביירון וטולסטוי / Montreux-Missolunghi-Astapowo, Auf den Spuren von Byron und Tolstoj, אסופת מסות בגרמנית (2002)
הערות שוליים

↑  דברי ביקורת על "הבהיר והכהה, הגרדיאן, 13 במרץ 2013
↑  Russia’s best-kept literary secret
↑  פרופיל בדף פרס הספר הגדול הרוסי
| --- | --- |
בקרת זהויות :  NLI: 987007509808405171  PLWABN: 9810628751005606  BIBSYS: 2109134  BnF: cb14505883h (data)  CiNii: DA13313836  GND: 122213548  ICCU: TSAV421177  ISNI: 0000 0001 0921 8450  LCCN: nr2001010806  LNB: 000158299  NDL: 001122345  NKC: xx0065586  NSK: 000633983  NTA: 242474837  SELIBR: 230368  SUDOC: 075743582  VIAF: 85727325   WorldCat (עם VIAF): 85727325
מיקסינות

| מיקסינות |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: עגולי הפה
מחלקה:: מיקסינות
סדרה:: מיקסינאים
משפחה:: מיקסיניים
שם מדעי
 Myxini ‏רפינסק, 1815
מיקסינת Eptatretus stoutii מתחפרת בעומק הים.
מיקסינות (שם מדעי: Myxini) היא מחלקה של מיתרניים חסרי לסתות המזכירים במראם צמדאים אך הם ריריים יותר, חיים בעומק הים והם חסרי עמוד שדרה אמיתי. הם היצורים המפותחים ביותר שאינם בעלי עמוד שדרה וקרובים מאוד לחולייתנים האמיתיים. בתוך מחלקה זו ישנה סדרה אחת - מיקסינאים (Myxiniformes) ובה משפחה יחידה - מיקסיניים (Myxinidae).
יצורים אלה בעלי גולגולת אבל הם חסרים עמוד שדרה והם מזכירים את החולייתנים הראשונים שהתפתחו. הם קרובים רחוקים של הצמדים אך לא ברור מה טיב הקשר ביניהם - הצמדים הם חולייתנים אמיתיים. אלו יצורים ריריים באורך 18–127 ס"מ. הם בעלי גופים מכוסי ריר, ללא קשקשים ועור וללא גפיים. הזנבות רחבים ועוזרים להם לנוע. הם מזכירים במראם צלופחים עיוורים.
ראשם חשוף ומכיל בעיקר פתח פה בעל שיניים קטנות העוזרות להיאחז בטרף. צבע המיקסינות יכול להיות כחול, אפור, שחור או לבן. על נחיריהם ישנם שפמים משתרבבים והשינים בולטות מחוץ לפיהם.
תזונתם של המיקסינות מתבססת בעיקר על תולעים ימיות שונות, אותן הם גורפים מהמים או מהסלעים. הם ניזונים גם מחלקי גוף ואיברים של יצורים גדולים יותר כמו דגים, חולייתנים ימיים ורכיכות. ההתחפרות במעי יצורים אחרים הורגת אותם לעיתים קרובות. כמו כן המיקסינות הם אוכלי נבלות הניזונים מיצורים השוקעים במותם לתהומות. עם זאת הם אינם מוצלחים בגירוד הבשר המת וצריכים לחכות שהוא יירקב או ייעשו בו חורים.
מיון

מחלקה מיקסינות (Myxini)
סדרה מיקסינאים (Myxiniformes)
משפחה מיקסיניים (Myxinidae)
תת-משפחה Rubicundinae
סוג Rubicundus
תת-משפחה Eptatretinae
סוג Eptatretus
תת-משפחה Myxininae
סוג Myxine
סוג Nemamyxine
סוג Neomyxine
סוג ומין יחיד Notomyxine tridentiger
מיקסוזאורוס

| מיקסוזאורוס |
| --- | --- |
  מאובן של Mixosaurus cornalianus והשוואה לאדם
תקופה
טריאס תיכון-טריאס עליון 247–242 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: איכתיוזאוריה
משפחה:: Mixosauridae
סוג:: מיקסוזאורוס
מינים
 Mixosaurus cornalianus  Mixosaurus kuhnschnyderi  Mixosaurus panxianensis
שם מדעי
 Mixosaurus ‏באוור, 1887

איור אפשרי
מיקסוזאורוס (שם מדעי: Mixosaurus; מילולית: "לטאה מעורבת") הוא סוג של זוחל ימי נכחד מסדרת האיכתיוזאורים שחי בתור הטריאס. במראהו הוא היה נראה כצורת מעבר בין איכתיוזאורים נחשיים כמו הסימבוספונדילוס לבין אחרים שהזכירו דולפין בצורתם כמו האיכתיוזאורוס. הוא היה קרוב בעיקר לסוג פלרודון (Phalarodon).
המיקסוזאורוס היה מהנפוצים שבאיכתיוזאורים שנמצאו בתור הטריאס, ומאובנים שלו התגלו בסין, טימור ואינדונזיה, ברחבי אירופה עד סבאלברד ואף בקנדה, אלסקה ונבאדה שבאמריקה הצפונית. שלושה מיני מיקסוזאורוס נמצאו, הראשון שבהם התגלה ב-1887. הוא היה קטן ממדים יחסית, באורך 1–2 מטר והיה בעל סנפיר גבי קטן, זנב ארוך ורחב וארבע גפיים דמויי משוטים, איתם ריחף במים. הוא היה בעל ראש וגב קדמי שהיה גבוה יותר מאחורי הגוף והזנב. לסתותיו היו צרות ונועדו לתפיסת דגים מהירים וחלקלקים.
ראו גם

ברקודזאורוס - סוג קרוב.
מסכת כלה רבתי

מסכת כלה רבתי הוא חיבור מתקופת הגאונים המידמה לתלמוד הבבלי ומפרש הלכות שונות בעיקר בענייני דרך ארץ.
מסכת זו נדפסה לראשונה בשנת תרכ"ד על ידי נחמן נתן קורונל בווינה על פי כתב יד שנכתב בסלוניקי בשנת רס"ט, נוסח זה היה רחב וכלל תשעה פרקים בניגוד ל'מסכת כלה' שהייתה ידועה עד אז שכללה פרק אחד בלבד.
תוכן פרקי המסכת

מסכת כלה רבתי כוללת תשעה פרקים (כך בסידור שפורסם במהדורת היגר):
שני הפרקים הראשונים בחיבור מפרש את הנאמר במסכת כלה - הדרכות חז"ל בקיום יחסי אישות.
הפרק השלישי והרביעי מפרשים את שלושת הפרקים הראשונים של מסכת דרך ארץ זוטא.
הפרק החמישי מפרש את פרק השישי של מסכת אבות - פרק קנין תורה.
הפרק השישי - התשיעי מפרשים הלכות המופיעות במסכת דרך ארץ רבה.
מהדורות

בשנת תרכ"ד הדפיס נחמן נתן קורונל בווינה את הספר "חמישה קונטרסים" ובו כמה מסכתות קטנות שמצא בכתב יד שנכתב בסלוניקי בשנת רס"ט. בין המסכתות נדפסה גם "מסכת כלה" שכללה עשרה פרקים. נוסח זה היה רחב ומפורט הרבה יותר ממסכת כלה שהייתה ידועה עד אז, והתאים לאזכורים שונים של מסכת כלה בספרי הראשונים שלא התאימו לנוסח הקצר יותר.
מאוחר יותר הודפס נוסח זה לצד הנוסח הרגיל בש"ס וילנא עם מעט הגהות ומראי מקומות. כדי להבדיל בין שני הקבצים, נקרא החיבור שהתגלה על ידי קורונל "מסכת כלה רבתי".
בשנת תרנ"ד הדפיס ישראל זליגמן את מסכת כלה רבתי בתוספת הקדמה וביאור בשם "מעיין גנים".
בשנת תרס"ו הדפיס הרב ברוך טולידאנו בטבריה את הפרק הראשון של כלה רבתי עם פירוש המיוחס לרבי אברהם הירחי על פי כתב יד מהעיר מקנס במרוקו.
מהדורה מדעית למסכת כלה רבתי התפרסמה על ידי מיכאל היגר בשנת תרצ"ו.
הודפס פירוש על המסכת שכתב הרב חיים קניבסקי.
מהדורות - מסכת כלה רבתי

נחמן נתן קורונל, ‏חמישה קונטרסים, באתר גוגל ספרים
ישראל זליגמן, מסכת כלה רבתי, וילנא תרנ"ד, באתר היברובוקס
ברוך טולידאנו, פירוש מסכת כלה רבתי לרבי אברהם הירחי, טבריה, תרס"ו, באתר היברובוקס
לקריאה נוספת

מיכאל היגר, מסכתות כלה והן מסכת כלה, מסכת כלה רבתי - הוצאו לאור על פי כתבי-יד שונים בלוית מבוא והערות ושנויי-נוסחאות ומראה-מקומות, ניו יורק, דבי רבנן, תרצ"ו.
יכין אפשטיין, עיונים במסכת כלה רבתי - נוסח עריכה ותקופה - חיבור לשם קבלת תואר דוקטור בפילוסופיה, האוניברסיטה העברית תשס"ט, 2009
מגפת הקורונה בטורקיה

| --- | --- |

 תקופת המגפה:  מרץ 2020 – הווה (כ־4 שנים)
 במדינות או באזורים:  טורקיה טורקיה
 מוקד התפרצות:  איסטנבול (נפה)
 פתוגן:  נגיף ה-SARS-CoV-2
 מקרי מוות:  102,174 ‏
 מקרי הדבקה:  17,232,066‏
 הבריאו:  ? ‏ רענון נתונים
  
 
מגפת הקורונה, בה חלו המונים במחלת נגיף הקורונה בטורקיה, התפשטה אל המדינה באמצע מרץ 2020. טורקיה מהווה אחד מאזורי התפרצות נגיף הקורונה החמורים ביותר בעולם.
רקע

ב-12 בינואר 2020 אישר ארגון הבריאות העולמי (WHO) כי נגיף הקורונה החדש הוא הגורם למחלת נשימה בקרב אנשים בעיר ווהאן, מחוז חוביי, סין, אשר דווח בפני ארגון הבריאות העולמי ב-31 בדצמבר 2019.
יחס ההרוגים במקרה של מגפת הקורונה היה נמוך בהרבה ממגפת ה-SARS שהתפרצה בשנת 2003 בסין, אך ההדבקה מאדם לאדם היא גדולה ומשמעותית המשפיע בצורה מכרעת על מספר מקרי מוות באופן משמעותי.}
התפשטות המגפה > ינואר

ב-10 בינואר הקים משרד הבריאות הטורקי את המועצה הטורקית המדעית המייעצת בנושא נגיף הקורונה (אנ') אשר הורכבה מ-26 חברים המתמחים בתחומים כמו מחלות חזה, מחלות זיהומיות ומיקרוביולוגיה קלינית. בהמשך גדל מספר חברי הדירקטוריון ל-31 עם הצטרפותם של מומחים ואנשי אקדמיה בווירולוגיה, רפואה פנימית ורפואה לטיפול נמרץ. המועצה קובעת הנחיות לטיפול על ידי תרופות ואמצעים שאחריהם יבוא הציבור, ומעדכנת אותם במסגרת מהלך המחלה במדינה.
ב-24 בינואר התקין משרד הבריאות בטורקיה (אנ') מצלמות תרמיות בשדות התעופה. המשרד גם החליט להטיל על הנוסעים שיגיעו מסין הקרנות נוספות ולהכניס להסגר את כל מי שמראה את הסימפטומים של הנגיף. ההקרנות הורחבו לאחר מכן לכלל המדינות שדיווחו על מספר גדול של מקרים שאושרו. אמצעי זהירות אחרים בשדות התעופה כללו אקדחי אינפרא אדום, חיטוי בכל שערי המכס וחלוקת מסכות כירורגיות בחינם ועלוני הוראות.
ב-31 בינואר שלחה ממשלת טורקיה מטוס להעברת 34 אזרחים טורקים, שבעה אזרבייג'נים, שבעה גיאורגים ואלבני אחד מווהאן. סין הזמינה 200 מיליון מסכות מטורקיה בנוסף לייצור השנתי של טורקיה של 150 מיליון מסכות.
התפשטות המגפה > פברואר

ב-1 בפברואר הודיעה טורקיה על החלטתה להפסיק את כל הטיסות מסין. הגבול עם איראן נסגר ב-23 בפברואר לאחר שהרשויות האיראניות לא דבקו בעצת טורקיה להסגר את העיר קום האיראנית. באותו יום הודיעה טורקיה על החלטתה להפסיק את כל הטיסות לאיראן וממנה.
ב-29 בפברואר הודיעה טורקיה על סיום כל הטיסות מאיטליה, דרום קוריאה ועיראק ונחיתת הטיסות מהן בנמלי התעופה שלה. זמן קצר לאחר מכן נסגר גם הגבול עם עיראק. המשרד הקים גם בתי חולים שדה סמוך לגבול עיראק ואיראן.
התפשטות המגפה > מרץ

ערי טורקיה ביצעו עבודות חיטוי מאסיביות במקומות ציבוריים ורכבי מעבר המוניים. באיסטנבול החליטה העירייה להתקין חיטוי ידיים בתחנות המטרובוסים.
ב-11 במרץ הודיעה טורקיה על מקרה ראשון של הדבקה בנגיף הקורונה בשטחה. מדובר באדם אשר חזר למדינה לאחר ביקור באחת ממדינות אירופה. החולה הושם בבידוד בבית חולים, ובני משפחתו של המטופל הועמדו תחת השגחה.
ב-16 במרץ הודיעה מנהלת התקשורת של טורקיה (אנ') כי נשיא טורקיה, רג'פ טאיפ ארדואן יעמוד בישיבת תיאום מקיפה כדי לדון בתוכניות למאבק בסוג הנגיף החדש וליידע את הציבור על התוצאות לאחר מכן.
ב-17 במרץ הודיעה טורקיה על מקרה מוות ראשון בשטחה כתוצאה מהידבקות בנגיף הקורונה. הקורבן, הוא גבר בן 89.
ב-18 במרץ הודיעה ההתאחדות הרפואית הטורקית (אנ'), אגודות מומחי TTB, האיגוד למומחי בריאות הציבור, האיגוד למיקרוביולוגיה קלינית וטכניקות מחלות זיהומיות, האגודה הטורקית ואיגוד טיפול נמרץ בטורקיה קיימו פגישה ב-17 במרץ כדי להעריך את ההתפתחויות ביחס להתפרצות נגיף הקורונה. בעיתון שפורסם ב-18 במרץ, נכתב שהם הגיעו למסקנה כי המגפה מהווה סכנות משמעותיות עבור עובדי הבריאות וחולים, והוסיפו כי ליקויים במידע וחוסר אמצעי זהירות יגרמו לבלבול, ומידע לא מספיק על שימוש בתרופות, חוסר גישה לבדיקות ועוד סוגיות יקשו על המאבק במגפה.
ב-20 במרץ הודיע משרד הבריאות הטורקי על הוצאת צו הקובע כי על כל בתי החולים להעסיק לפחות שני מומחים לזיהומים, ריאולוגיה, רפואה פנימית ומיקרוביולוגיה קלינית, כולל בתי חולים פרטיים ובבסיסים, כבית חולים למגפה נגד נגיף הקורונה. האיגוד לזכויות אדם (אנ') הקרן לזכויות אדם בטורקיה (אנ'), איגוד עורכי הדין לחירות, התאחדות עורכי הדין העכשווית, ואיגוד עובדי שירותי הרווחה והשירותים הסוציאליים של החברה האזרחית במערכת העונשין, פרסמו גם הצהרה על התפרצות נגיף הקורונה וקראו לנקיטת פעולה מיידית בבתי כלא. במאמרם הם הדגישו ליידע את הציבור, במיוחד משפחה ועורכי דין של אסירים, על נוהגי הסגר ומצבם הבריאותי של האסירים.
ב-23 במרץ הודיע שר הבריאות הטורקי, פארטין קוג'ה (אנ') במסיבת עיתונאים כי טורקיה מייבאת תרופה בשם פביפירוויר (אנ'), שדווחה על ידי הרשויות הסיניות כיעילה לטיפול בחולי קורונה, והחלה להינתן לחולים בטיפול נמרץ. קוג'ה הודיעה גם כי לעובדי שירותי הבריאות ישולמו עמלה נוספת על תשלומי המשכורת שלהם למשך 3 חודשים.
ב-31 במרץ פרסם מנהיג הקונפדרציה של איגודים מקצועיים טורקיים (TÜRK-İŞ) (אנ'), ארגון אטליי הודעה בכתב דרישה לאסור על פיטורים וביקש להפסיק את כל העבודות למשך 15 יום לפחות למעט אלה המציעים מוצרים ושירותים חיוניים. אטליי הדגיש את הצורך בהקמה מהירה של קופת ביטוח האבטלה כדי לטפל בסוגיית אובדן ההכנסה, והוסיף כי על כל העובדים הסובלים מאובדן עבודה והכנסה לקבל את הבטחת ההכנסה הזמנית שלהם על ידי המעביד שלהם, הקרן לביטוח האבטלה והמדינה. הקונפדרציה של איגודים מקצועיים מתקדמים של טורקיה (אנ'), האיגוד לאיגודי עובדים ציבוריים בטורקיה (אנ'), איחוד לשכות המהנדסים והאדריכלים הטורקיים (אנ') וההסתדרות הרפואית הטורקית (אנ') פתחו בקמפיין חתימה ב-31 במרץ לאכיפת שבעה צעדי חירום. בתקופה זו הם האמינו כי "יש להפסיק עבודות באופן מיידי במהלך המגפה בכל המגזרים פרט לאלה המספקים שירותים חיוניים, בסיסיים, חובה ודחופים. יש לאסור על פיטורים במהלך המגפה, יש לתמוך בסוחרים קטנים, לתת להם עובדים בשכר חופשה ויש לספק תמיכה לאבטלה למובטלים. יש לדחות את הלוואות הצרכן, הדיור והרכב וחובות כרטיסי אשראי וחשבונות חשמל, מים, גז טבעי ותקשורת במהלך המגפה ללא אינטרסים עתידיים".
התפשטות המגפה > אפריל

ב-3 באפריל דווח כי לשכת הרופאים באיסטנבול הציעה כי הנתונים שנמסרו על ידי משרד הבריאות יתבססו על מקרים שאובחנו חיוביים ל-PCR ואינם כוללים את מספר 'המקרים החשודים/האפשריים' בקרב חולים או מאושפזים. לשכת הרופאים מתחה ביקורת גם על הנהלים שבוצעו בבתי חולים פרטיים באיסטנבול. ב-11 במארס היה בטורקיה חולה קורונה אחד מאובחן וב-8 באפריל היו יותר מ-34 אלף. לא הוכרז על סגר כללי.
ב-10 באפריל בפגישה מיוחדת בין חברי המועצה הטורקית, הנשיא ארדואן הביע תקווה להתגבר על המגפה, "כמובן שננצח במלחמה זו. אימוץ תנועה כזו יביא לראייה של המועצה שלנו ויגדיל את כוחה העולמי".
ב-14 באפריל יו"ר מפלגת טורקיה העצמאית (אנ'), היידר באס (אנ'), נפטר בגיל 73, מנגיף הקורונה.
התפשטות המגפה > מאי ואילך

במאי וביוני, הייתה ירידה בתחלואה היומית.
ממשלת טורקיה הודתה כי הפחיתה את מספר מקרי הקורונה המדווחים, ולמעשה ספרה כחולים רק את מי שגם אובחנו כחיוביים לנגיף וגם הפגינו תסמינים של המחלה. חסרי התסמינים לא נספרו החל מ-29 ביולי.
בנובמבר הייתה עליה בתחלואה ובתמותה. בין ה-24 ל-26 בנובמבר, התחלואה היומית המדווחת עלתה מכ-7300 לכ-29 אלף נדבקים, בעיקר כי החלו לכלול בפרסומים הפומביים גם את חסרי התסמינים.
באמצע דצמבר 2020 התחלואה היומית והחלה לרדת. הירידה נבלמה בסוף ינואר 2021. בסוף פברואר החלה עליה חדה.
| 0 | 1 | 2 |
| --- | --- | --- |
|   COVID19 in Turkey - Cumulative positive cases per 100k residents  |   COVID-19 cumulative positive cases by province  |   COVID-19 deaths per million residents  |
תגובת הממשלה הטורקית > חינוך

ב-8 במרץ הודיע משרד החינוך הלאומי של טורקיה (אנ') כי הם משתמשים בחומרי חיטוי מיוחדים כדי לשמור על ניקיון בבתי הספר מפני איום הנגיף. השר זיאה סלצ'וק (אנ') אמר כי כל השטח הפתוח למגע בבתי הספר יחוטא, וציין כי בתי ספר מקצועיים המייצרים 100 טונות חיטוי מדי יום המספקים את חומרי החיטוי לבתי ספר.
ב-12 במרץ ארגן השר סלצ'וק מסיבת עיתונאים והודיע כי חיטוי יבוצע בכל בתי הספר לאחר הסגר. הוא אמר שתוכנית הלימודים השבועית תהיה מובנית והתמיכה ההכשרה וההשכלה הנדרשת תוענק על ידי EBA באינטרנט והרשות לרדיו ולטלוויזיה בטורקיה (TRT) בטלוויזיה, והם נקטו בכל האמצעים הדרושים כדי למנוע הפרעות ועיכובים בתוכניות החינוך.
בנוסף על כך, לאחר פגישה בין הנשיא הטורקי, רג'פ טאיפ ארדואן לשאר ממשלת טורקיה, הודיע שר העיתונאות איברהים קאלין (אנ') כי כל בתי הספר בטורקיה ייסגרו החל מ-16 במרץ למשך שבוע. האוניברסיטאות גם יהיו סגורות במשך שלושה שבועות. משחקי ספורט יתקיימו מאחורי דלתות סגורות באצטדיונים עד סוף אפריל. הנשיא גם דחה את כל ביקוריו מעבר לים.
ב-17 במרץ ביקר השר סלצ'וק באולפני TRT בהם הוכנו תכנים הנוגעים למתכונת החדשה לחינוך מרחוק, וקבע כי התהליך החדש ייבדק עד הסוף, וכי הכנות התכנון והתשתיות יושלמו ב-23 מרץ. סלצ'וק הצהיר כי השיעור הראשון בטכניקת אימונים זו יינתן על ידיו.
ב-19 במרץ דחה מרכז המדידה, הבחירה והמיקום בטורקיה (אנ') 9 בחינות, כולל TUS ו-MSÜ שתוכננו להתקיים בקרוב.
ב-23 במרץ החלו השיעורים המרוחקים לבתי ספר יסודיים, תיכוניים ותיכוניים בטלוויזיה TRT EBA, ערוץ שנוצר בשיתוף פעולה של TRT ומשרד החינוך. במסיבת העיתונאים שהתקיימה ב-25 במרץ, הודיע השר סלצוק כי הוראת הלימוד מרחוק תימשך עד 30 באפריל.
ב-26 במרץ הצהיר נשיא מועצת ההשכלה הגבוהה בטורקיה (אנ'), יקטה סארס, כי בשאר סמסטר האביב לא תתקיים הוראה אישית באוניברסיטאות וכי הם ימשיכו בחינוך מרחוק בלבד. הוא הוסיף כי התוכניות, הקורסים והקורסים המעשיים שלא ניתן היה להציע בחינוך למרחקים וחינוך דיגיטלי יושלמו בחודשי הקיץ. הוא הודיע כי בחינת מוסדות ההשכלה הגבוהה נדחתה ל-25–26 ביולי. בהודעה שפרסם שר החינוך הלאומי בטוויטר ב-27 במרץ, הוא הודיע כי הנושאים שנקבעו למבחן במהלך הסמסטר השני הוסרו מבחינת מוסדות ההשכלה הגבוהה.
בהמשך, מוסדות החינוך נפתחו או נסגרו בכפוף לתחלואה.